**Tikkurilanraitio** on Vantaalle suunniteltu 560 metriä pitkä raitiotunneli, joka alittaa Tikkurilan rautatieaseman ja Tikkurilan kirjaston vieressä sijaitsevan Kirjastopuiston. Se on osa Vantaan pikaraitiotietä, jonka on tarkoitus aloittaa liikennöinti vuonna 2029. Idässä tunneli alkaa Jokiniemessä Väritehtaankadun ja Lauri Korpisen kadun välissä, aidatun Tikkurila–Hakkila-radan pohjoispuolella, ja Tikkurilassa se nousee Lehdokkitien kohdalta Kielotielle.

Tunneli louhitaan pohjavesirajan alapuolelle 6–12 metrin syvyyteen. Tikkurilan aseman alle sijoittuu raitiovaunujen maanalainen liityntäliikenteen pysäkki, josta on yhteys kaikille asemalaitureille ja bussiterminaaliin portailla, liukuportailla ja hisseillä. Tunneli nopeuttaa Tikkurilan poikittaissuuntaista läpikulkua julkisella liikenteellä noin 5 minuutilla ja vaihtoja juniin noin 3–5 minuutilla.

Suunnittelu
-----------

### Reittivaihtoehdot

Vantaan pikaraitiotien suunnittelussa kartoitettiin Tikkurilan alittamiseen useita erilaisia tunnelivaihtoehtoja. Vaihtoehtoja olivat alkuvaiheessa muun muassa Asematielle ulottuva tunneli, Unikkotielle ulottuva tunneli ja Tikkurilantielle asti ulottuva hieman pidempi tunneli. Pidemmälle menestyneempiä vaihtoehtoja olivat lyhyehkö tunneli Jokiniemestä Lummetielle sekä pohjoisempi reitti Valkoisenlähteentien kautta ilman tunnelia. Valkoisenlähteentie-vaihtoehto olisi myös ollut kaikista halvin. Kielotielle asti ulottuva vaihtoehto, joka on tunnettu myös Ratakujan vaihtoehtona, valittiin kuitenkin keväällä 2021 ensisijaiseksi, sillä suoraan aseman alle rakennettava pysäkki mahdollistaa nopeat vaihtoyhteydet, on kokonaismatka-ajan kannalta nopeampi ja takaa useita tuhansia matkustajia enemmän kuin kauemmaksi jäävä Lummetie-vaihtoehto. Vantaan kaupunginhallituksen lisäksi myös Helsingin seudun liikenne suosi Ratakujan vaihtoehtoa.

### Tekniset tiedot

Tunneli rakennetaan pääasiassa yksiputkisena. Tikkurilan aseman alitus toteutetaan kaksoistunnelina.

Kustannusarvio
--------------

Tunnelin kustannusarvio on 107 miljoonaa euroa. Alkuperäinen vuoden 2019 hinta-arvio oli 62 miljoonaa ja vuoden 2021 arvio 77 miljoonaa euroa. Korotuksia on perusteltu muun muassa pohjarakennemuutoksilla ja tarkentuneilla pelastusturvallisuuden vaatimuksilla.

Hankkeen eteneminen
-------------------

Vantaan pikaraitiotien rakentaminen hyväksyttiin kaupunginvaltuustossa 22. toukokuuta 2023, ja rakentamisen on määrä alkaa vuoden 2024 aikana. Liikennöinti on tarkoitus käynnistää vuonna 2029.

Lähteet
-------

* 002457 ja 002457ma Vantaan ratikka: Tikkurilanraitio (PDF)  8.1.2022. Vantaan kaupunki. Viitattu 9.4.2023.
* Ratakujan tunnelin rakennettavuusselvitys (PDF)  19.4.2021. Vantaan kaupunki. Viitattu 9.4.2023.
* Vantaan ratikan hankesuunnitelman luonnos (PDF)  3.4.2023. Vantaan kaupunki. Viitattu 10.4.2023.

### Viitteet

1. 1 2  Rakennettavuusselvitys, s. 5
2. ↑  Vantaan ratikan tunnelin asemakaavoitus käynnistyy  20.5.2021. Vantaan kaupunki. Viitattu 10.4.2023.
3. ↑  Vantaan ratikka alittaa Tikkurilan yli puolen kilometrin pituisessa tunnelissa *Sitowise*.  15.10.2021. Viitattu 9.4.2023.
4. ↑  Hankesuunnitelman luonnos, s. 32
5. ↑  Hankesuunnitelman luonnos, s. 67
6. 1 2  Tikkurilan linjausvaihtoehdot (PDF) *vantaa.fi*.  10.3.2022. Viitattu 9.4.2023.
7. ↑  Örn, Tiina: Raportti paljastaa ratikkatunnelien plussat ja miinukset – Tikkurilan Ratakujan tunneli on paras, vaikka se onkin kallis *Vantaan Sanomat*.  23.3.2022. Viitattu 9.4.2023.
8. ↑  Tikkurilan reittivaihtoehtojen vertailu - Lummetie (PDF)  2019. Vantaan kaupunki. Viitattu 9.4.2023.
9. ↑  Salomaa, Marja: Tikkurilan aseman alitse halutaan rakentaa pitkä raitiotietunneli (Maksullinen artikkeli) *Helsingin Sanomat*.  7.11.2018. Viitattu 9.4.2023.
10. ↑  Salomaa, Marja: Pikaratikka kulkisi Tikkurilassa Ratakujan kautta – Vantaa suunnittelee 77 miljoonan euron tunnelia (Maksullinen artikkeli) *Helsingin Sanomat*.  26.4.2021. Viitattu 9.4.2023.
11. ↑  Rakennettavuusselvitys, s. 4
12. ↑  Suojanen, Armi: Tässä ovat Vantaan ratikan uudet rakentamiskustannukset – Kaupungin osuus kasvoi yli 410 miljoonaan euroon *Vantaan Sanomat*.  20.3.2023. Viitattu 9.4.2023.
13. ↑  Lindström, Mia: Selvitys: Ratakujan tunnelin hinta noussut 15 miljoonaa euroa – vaihtoehto olisi silti paras reitti ratikalle Tikkurilassa *Vantaan Sanomat*.  26.4.2021. Viitattu 9.4.2023.
14. ↑  Haavisto, Antti & Tihilä, Katri: Vantaa päätti: kaupunkiin tulee ratikka – väriksi ehdotettiin jo käärijänvihreää *Yle*.  22.5.2023. Viitattu 23.5.2023.

Aiheesta muualla
----------------

* Kaavan asiakirjat Vantaan kaupungin sivuilla